*****

ΚΑΝΟΝΙΣΜΟΣ (ΕΟΚ) αριθ. 837/90 ΤΟΥ ΣΥΜΒΟΥΛΙΟΥ

της 26ης Μαρτίου 1990

για τα στατιστικά στοιχεία που πρέπει να παρέχουν τα κράτη μέλη σχετικά με την παραγωγή σιτηρών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 201/90 (2),

τον κανονισμό (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως αγοράς της ορύζης (3), όπως τροποποιήθηκε τελευταία από τον κανονισμό (ΕΟΚ) αριθ. 1806/89 (4),

την πρόταση της Επιτροπής (5),

τη γνώμη του Ευρωπαϊκού Κοινοβουλίου (6),

Εκτιμώντας:

ότι, προκειμένου να φέρει εις πέρας την αποστολή που της έχει ανατεθεί από τη συνθήκη και τους βασιζόμενους σ' αυτήν κανονισμούς, στο πλαίσιο της κοινής γεωργικής πολιτικής, η Επιτροπή πρέπει να έχει στη διάθεσή της αξιόπιστα, συγκρίσιμα και πρόσφατα στοιχεία, τα οποία θα καταρτίζονται βάσει αντικειμενικών μεθόδων σχετικά με τις καλλιεργούμενες εκτάσεις και τις αποδόσεις, καθώς και την παραγωγή σιτηρών κατ' είδος·

ότι θα πρέπει να αναγνωριστεί η σημασία του τομέα παραγωγής σιτηρών για την οργάνωση και τη διαχείριση των γεωργικών αγορών, γεγονός που συνεπάγεται την ανάγκη, όλο και περισσότερο, πραγματοποίησης των απαιτούμενων στατιστικών ερευνών βάσει κοινοτικών κανόνων·

ότι θα πρέπει να ληφθεί υπόψη η πείρα που έχουν αποκτήσει οι στατιστικές υπηρεσίες από τις έρευνες πολλών ετών·

ότι αντικείμενο του παρόντος κανονισμού είναι ο προσδιορισμός των στατιστικών πληροφοριών που πρέπει να παρέχονται, ο καθορισμός ενός ικανοποιητικού επιπέδου αξιοπιστίας και ο καθορισμός των πρόσθετων τεχνικών πληροφοριών που απαιτούνται για την αξιολόγηση των στοιχείων της παραγωγής, η εξασφάλιση της αντικειμενικότητας και της αντιπροσωπευτικότητας των ερευνών που αφορούν τις καλλιεργούμενες εκτάσεις και την παραγωγή με την ευρεία ανταλλαγή εμπειριών, μέσω συνεδριάσεων και εκθέσεων, και ο καθορισμός των προθεσμιών που πρέπει να τηρούνται·

ότι θα πρέπει, επίσης, να προβλεφθεί η ανακοίνωση, σε ετήσια βάση, των περιφερειακών στοιχείων για το σύνολο των σιτηρών καθώς και για ορισμένα σημαντικά είδη σιτηρών·

ότι θα πρέπει η Επιτροπή να υποβάλει, ύστερα από τρία χρόνια, έκθεση για την κτηθείσα πείρα από την εφαρμογή του παρόντος κανονισμού, καθώς και να διατυπώσει, αν αυτό είναι αναγκαίο, προτάσεις για τη βελτίωση των στατιστικών ερευνών και να εξετάσει τη δυνατότητα διεξαγωγής μιας εναρμονισμένης κοινοτικής έρευνας μετά το 1992·

ότι θα πρέπει να εκτιμηθεί το ύψος των κοινοτικών πόρων που απαιτούνται για την εφαρμογή του μέτρου αυτού· ότι το ποσό αυτό πρέπει να ευθυγραμμιστεί με τις δημοσιονομικές προοπτικές που αναφέρονται στη διοργανική συμφωνία της 29ης Ιουνίου 1988 για τη δημοσιονομική πειθαρχία και τη βελτίωση της διαδικασίας του προϋπολογισμού (7) και ότι οι πιστώσεις που είναι πράγματι διαθέσιμες πρέπει να οριστούν στα πλαίσια της διαδικασίας του προϋπολογισμού, τηρουμένων των διατάξεων της συμφωνίας αυτής·

ότι θα πρέπει να καθοριστεί η διαδικασία που θα ακολουθήσει η Μόνιμη Επιτροπή Γεωργικής Στατιστικής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΤΜΗΜΑ Ι

Στόχοι

Άρθρο 1

Τα κράτη μέλη διαβιβάζουν στη στατιστική υπηρεσία των Ευρωπαϊκών Κοινοτήτων, που στο εξής αποκαλείται «Eurostat», τα ετήσια στοιχεία σχετικά με τα σιτηρά που αναφέρονται στα άρθρα 2 και 6.

ΤΜΗΜΑ ΙΙ

Στοιχεία που πρέπει να παρέχονται σε εθνικό επίπεδο

Άρθρο 2

1. Ο παρών κανονισμός αφορά τα σιτηρά που περιέχονται στον κατάλογο του παραρτήματος Ι.

Το παράρτημα Ι μπορεί να τροποποιείται με τη διαδικασία που προβλέπεται στο άρθρο 11.

2. Κάθε κράτος μέλος διαβιβάζει ετήσια στοιχεία όσον αφορά:

- την καλλιεργούμενη έκταση (1 000 ha),

- τη μέση απόδοση (100 kg/ha),

- τη συγκομισθείσα παραγωγή (1 000 τόνοι),

για καθεμία από τις ομάδες σιτηρών που αναφέρονται στο παράρτημα ΙΙ, καθώς και για κάθε σιτηρό της ομάδας 7 του ιδίου παραρτήματος, των οποίων η ετήσια παραγωγή υπερβαίνει τους 50 000 τόνους.

Το παράρτημα ΙΙ μπορεί να τροποποιείται με τη διαδικασία που προβλέπεται στο άρθρο 11.

3. Επιπλέον, τα κράτη μέλη παρέχουν στοιχεία σχετικά με το ποσοστό, επί τοις εκατό, υγρασίας (1) σε συσχετισμό με τα στοιχεία που αναφέρονται στην παράγραφο 2 πρώτο εδάφιο, δεύτερη και τρίτη περίπτωση.

ΤΜΗΜΑ ΙΙΙ

Μέθοδοι και προδιαγραφές

Άρθρο 3

1. Για κάθε σιτηρό που αναφέρεται στο παράρτημα Ι, του οποίου η ετήσια παραγωγή στο κράτος μέλος υπερβαίνει τους 50 000 τόνους, τα στοιχεία που αφορούν τις καλλιεργούμενες εκτάσεις, την απόδοση και την παραγωγή συλλέγονται με δειγματοληπτικές ή πλήρεις στατιστικές έρευνες.

2. Οι έρευνες διεξάγονται με δοκιμασμένες στατιστικές μεθόδους οι οποίες ανταποκρίνονται στις απαιτήσεις ποιότητας, αντικειμενικότητας και αξιοπιστίας που καθορίζονται στο παρόν τμήμα.

3. Για να ικανοποιηθούν οι απαιτήσεις του παρόντος τμήματος, είναι δυνατόν να θεσπιστούν μεταβατικές ρυθμίσεις για ένα ή περισσότερα κράτη μέλη σύμφωνα με το άρθρο 8 παράγραφος 3.

Άρθρο 4

1. Στην περίπτωση δειγματοληπτικών ερευνών σχετικά με τις καλλιεργούμενες εκτάσεις, τα σχετικά δείγματα πρέπει να προσδιορίζονται ώστε να είναι αντιπροσωπευτικά για το 95 % τουλάχιστον των εκτάσεων που χρησιμοποιούνται για την καλλιέργεια σιτηρών.

Τα στοιχεία αυτά σχετικά με τις καλλιεργούμενες εκτάσεις πρέπει να συμπληρώνονται με μια εκτίμηση, η οποία γίνεται με βάση τα στοιχεία από άλλες πηγές, της υπολειπόμενης έκτασης που καλλιεργείται με σιτηρά.

2. Οι δειγματοληπτικές έρευνες πρέπει να σχεδιάζονται κατά τρόπο ώστε το τυπικό σφάλμα, όσον αφορά τη συνολική έκταση που καλλιεργείται με σιτηρά, να μην υπερβαίνει το 1 % της έκτασης αυτής, ή κατ' επιλογή, τα 5 000 εκτάρια σε κάθε κράτος μέλος.

Άρθρο 5

1. Στην περίπτωση δειγματοληπτικών ερευνών σχετικά με την απόδοση ή την παραγωγή, το δείγμα πρέπει να σχεδιάζεται κατά τρόπο ώστε το τυπικό σφάλμα, όσον αφορά τη συνολική παραγωγή σιτηρών σε ένα συγκεκριμένο κράτος μέλος, να μην υπερβαίνει το 2 % της συνολικής παραγωγής ή τους 50 000 τόνους.

2. Εκτός των απαιτήσεων που προβλέπονται στην παράγραφο 1 σχετικά με την ολική παραγωγή σιτηρών, το τυπικό σφάλμα για κάθε σιτηρό που αναφέρεται στο παράρτημα Ι του οποίου η παραγωγή στο κράτος μέλος υπερβαίνει το κατώφλι που προβλέπεται στο άρθρο 3 παράγραφος 1 δεν θα πρέπει να υπερβαίνει το 5 % της παραγωγής αυτής ή τους 20 000 τόνους.

ΤΜΗΜΑ IV

Στοιχεία που πρέπει να παρέχονται σε περιφερειακό επίπεδο

Άρθρο 6

Τα ετήσια στοιχεία σχετικά με την καλλιεργούμενη επιφάνεια, την απόδοση, την παραγωγή και το ποσοστό υγρασίας πρέπει να ανακοινώνονται στην Eurostat σύμφωνα με τα περιφερειακά επίπεδα που αναφέρονται στο παράρτημα ΙΙΙ.

Το παράρτημα ΙΙΙ μπορεί να τροποποιείται με τη διαδικασία που προβλέπεται στο άρθρο 11.

Η ανακοίνωση αυτών των περιφερειακών στοιχείων πρέπει να αφορά το σύνολο των σιτηρών, εκτός του ρυζιού, και το μαλακό σιτάρι, το σκληρό σιτάρι, τη σίκαλη, το κριθάρι και τους σπόρους αραβοσίτου.

Τα κράτη μέλη αναφέρουν τα περιφερειακά στοιχεία που παρουσιάζουν ασυνήθιστα υψηλό τυπικό σφάλμα σε ποσοστό επί τοις εκατό.

ΤΜΗΜΑ V

Προθεσμίες, ανταλλαγή εμπειριών, μεταβατικές διατάξεις

Άρθρο 7

1. Το ημερολογιακό έτος κατά το οποίο διεξάγεται η συγκομιδή αποκαλείται στο εξής «έτος συγκομιδής».

2. Τα κράτη μέλη διαβιβάζουν στην Eurostat προσωρινά εθνικά στοιχεία σχετικά με τις καλλιεργούμενες εκτάσεις το αργότερο έως την 1η Οκτωβρίου του έτους συγκομιδής. Τα οριστικά στοιχεία σχετικά με τις καλλιεργούμενες εκτάσεις πρέπει να ανακοινώνονται το αργότερο έως την 1η Απριλίου του έτους που έπεται του έτους συγκομιδής.

3. Οι πρώτες εκτιμήσεις των εθνικών στοιχείων σχετικά με την απόδοση και την παραγωγή πρέπει να διαβιβάζονται το αργότερο έως τις 15 Νοεμβρίου του έτους συγκομιδής. Τα προσωρινά στοιχεία σχετικά με την απόδοση και την παραγωγή πρέπει να ανακοινώνονται το αργότερο έως την 1η Φεβρουαρίου και τα οριστικά στοιχεία το αργότερο έως την 1η Οκτωβρίου του έτους που έπεται του έτους συγκομιδής.

Εάν τα στοιχεία σχετικά με την απόδοση και την παραγωγή αναφέρονται σε αναθεωρημένα στοιχεία σχετικά με τις καλλιεργούμενες εκτάσεις, πρέπει να υποβάλλονται και τα στοιχεία αυτά.

4. Τα περιφερειακά στοιχεία που αναφέρονται στο άρθρο 6 ανακοινώνονται ταυτόχρονα με τα οριστικά στοιχεία σε εθνικό επίπεδο και πρέπει να συμφωνούν με αυτά.

Άρθρο 8

1. Μέσα σε προθεσμία δώδεκα μηνών από την έναρξη ισχύος του παρόντος κανονισμού, τα κράτη μέλη υποβάλλουν στην Eurostat λεπτομερή μεθοδολογική έκθεση, στην οποία περιγράφεται ο τρόπος με τον οποίο καταρτίζονται τα στοιχεία που αφορούν την καλλιεργούμενη έκταση, την απόδοση και την παραγωγή στις χώρες τους και, ενδεχομένως, στις περιφέρειές τους, και αναφέρουν το βαθμό αντιπροσωπευτικότητας και αξιοπιστίας των στοιχείων αυτών. Η Eurostat, σε συνεργασία με τα κράτη μέλη, συντάσσει περίληψη των εκθέσεων αυτών.

2. Τα κράτη μέλη ενημερώνουν, εντός τριών μηνών, την Eurostat για οποιαδήποτε τροποποίηση των στοιχείων που υποβάλλουν σύμφωνα με την παράγραφο 1.

3. Στην περίπτωση που από ορισμένες μεθοδολογικές εκθέσεις προκύπτει ότι ένα κράτος μέλος δεν μπορεί να ανταποκριθεί αμέσως στις απαιτήσεις του παρόντος κανονισμού και εφόσον απαιτούνται τεχνικές και μεθοδολογικές τροποποιήσεις των ερευνών, η Eurostat, σε συνεργασία με αυτό το κράτος μέλος, μπορεί να καθορίζει μεταβατική περίοδο, διετούς το πολύ διάρκειας, για την εφαρμογή ενός ερευνητικού προγράμματος σύμφωνα με τον παρόντα κανονισμό.

4. Οι μεθοδολογικές εκθέσεις, οι μεταβατικές διατάξεις, η ύπαρξη και η αξιοπιστία των στοιχείων καθώς και κάθε ανακύπτον θέμα σε σχέση με την εφαρμογή του παρόντος κανονισμού θα συζητούνται δύο φορές το χρόνο στα πλαίσια της αρμόδιας ομάδας εργασίας της μόνιμης επιτροπής γεωργικής στατιστικής.

Άρθρο 9

1. Το αργότερο μέχρι το τέλος του 1992, η Eurostat θα υποβάλει στο Ευρωπαϊκό Κοινοβούλιο και στο Συμβούλιο:

- έκθεση σχετικά με την πείρα που αποκτήθηκε από τις έρευνες και τις εκτιμήσεις που πραγματοποιούνται στα πλαίσια του παρόντος κανονισμού,

- εφόσον κρίνεται αναγκαίο, προτάσεις για τη βελτίωση και την εναρμόνιση των ρυθμίσεων που ισχύουν στα κράτη μέλη,

- εφόσον κρίνεται αναγκαίο, προτάσεις για τη διεξαγωγή συμπληρωματικής κοινοτικής έρευνας ad hoc με εναρμονισμένες μεθόδους και χαρακτηριστικά.

2. Το Συμβούλιο αποφασίζει για τις προτάσεις που αναφέρονται στην παράγραφο 1 σύμφωνα με τη διαδικασία ψηφοφορίας που προβλέπεται στο άρθρο 148 παράγραφος 2 της συνθήκης.

ΤΜΗΜΑ VI

Χρηματοδοτικές διατάξεις

Άρθρο 10

1. Το ύψος των κοινοτικών δαπανών που θεωρείται αναγκαίο για την υλοποίηση της δράσης που θεσπίζεται από τον παρόντα κανονισμό ανέρχεται σε 3 200 000 Ecu για την περίοδο 1990-1993, συμπεριλαμβανομένων των δαπανών ενός ανθρωποέτους (επικουρικού υπαλλήλου, αποσπασμένου εθνικού εμπειρογνώμονα κ.λπ.).

2. Η αρμόδια για τον προϋπολογισμό αρχή καθορίζει τις διαθέσιμες πιστώσεις για κάθε λογιστική περίοδο.

ΤΜΗΜΑ VII

Τελικές διατάξεις

Άρθρο 11

1. Στην περίπτωση που γίνεται αναφορά στη διαδικασία του παρόντος άρθρου, η μόνιμη επιτροπή γεωργικής στατιστικής, στο εξής καλούμενη «επιτροπή», συγκαλείται από τον πρόεδρό της, είτε με δική του πρωτοβουλία είτε ύστερα από αίτηση αντιπροσώπου κράτους μέλους.

2. Ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρέπει να ληφθούν. Η επιτροπή διατυπώνει τη γνώμη της για το σχέδιο αυτό μέσα σε προθεσμία που καθορίζει ο πρόεδρος σε συνάρτηση με τον επείγοντα χαρακτήρα του θέματος. Αποφασίζει με πλειοψηφία πενήντα τεσσάρων ψήφων· οι ψήφοι των κρατών μελών σταθμίζονται σύμφωνα με το άρθρο 148 παράγραφος 2 της συνθήκης. Ο πρόεδρος δεν λαμβάνει μέρος στην ψηφοφορία.

3. α) Η Επιτροπή θεσπίζει τα προτεινόμενα μέτρα όταν είναι σύμφωνα με τη γνώμη της επιτροπής·

β) όταν τα προτεινόμενα μέτρα δεν είναι σύμφωνα με τη γνώμη της Επιτροπής, ή ελλείψει γνώμης, η Επιτροπή υποβάλλει χωρίς καθυστέρηση στο Συμβούλιο πρόταση για τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία.

Αν το Συμβούλιο δεν έχει αποφασίσει εντός τριών μηνών αφότου του υποβλήθηκε η πρόταση, η Επιτροπή θεσπίζει τα προτεινόμενα μέτρα.

Άρθρο 12

Ο παρών κανονισμός αρχίζει να ισχύει την τρίτη ημέρα μετά από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 26 Μαρτίου 1990.

Για το Συμβούλιο

Ο Πρόεδρος

M. O'KENNEDY

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 22 της 27. 1. 1990, σ. 7.

(3) ΕΕ αριθ. L 166 της 25. 6. 1976, σ. 1.

(4) ΕΕ αριθ. L 177 της 24. 6. 1989, σ. 1.

(5) ΕΕ αριθ. C 8 της 13. 1. 1990, σ. 12.

(6) Γνώμη που διατυπώθηκε στις 16 Μαρτίου 1990 (δεν έχει ακόμα δημοσιευτεί στην Επίσημη Εφημερίδα).

(7) ΕΕ αριθ. L 185 της 15. 7. 1988, σ. 33.

(1) Όσον αφορά τη διαδικασία που πρέπει να τηρείται για τον υπολογισμό του ποσοστού υγρασίας, βλέπε π.χ. παράρτημα ΙΙ του κανονισμού (ΕΟΚ) αριθ.1908/84 της Επιτροπής (ΕΕ αριθ. L 178 της 5. 7. 1984, σ. 22), όπως τροποποιήθηκε τελευταία από τον κανονισμό (ΕΟΚ) αριθ. 2507/87 (ΕΕ αριθ. L 235 της 20. 8. 1987, σ. 10). Γίνονται δεκτές και άλλες μέθοδοι υπολογισμού, κατά προσέγγιση.

ΠΑΡΑΡΤΗΜΑ Ι

ΣΙΤΗΡΑ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 2 ΠΑΡΑΓΡΑΦΟΣ 1

ΣΙΤΗΡΑ (εκτός από ρύζι)

1. Μαλακό σιτάρι (Triticum aestivum L. emend. Fiori et Paol.)

2. Σκληρό σιτάρι (Triticum durum Desf.)

3. Σίκαλη (Secale cereale L.)

4. Κριθάρι (Hordeum vulgare L.)

5. Βρώμη (Avena sativa L.)

6. Σπόροι αραβοσίτου (Zea Mays L.)

7. Σιτηρά μη προσδιοριζόμενα κατ' άλλο τρόπο

7.1. Σμιγός

7.2. Σόργο (Sorghum bicolor (L.) Moench x Sorghum Sudanense (Piper) Stapf.)

7.3. Τριτικάλε (X Triticosecale Wittm.)

7.4. Κεχρί (Panicum miliaceum)

7.5. Φαγόπυρο (Fagopyrum esculentum)

7.6. Φαλαρίς (Phalaris canariensis L.)

7.7. Μείγματα θερινών σιτηρών

7.8. Corn-cob-mix (Zea Mays L.)

8. ΡΥΖΙ

8.1. Ρύζι με στρογγυλούς κόκκους (Oryza sativa L.)

8.2. Ρύζι με κόκκους μεσαίου μεγέθους (Oryza sativa L.)

8.3. Ρύζι με μακρούς κόκκους (Oryza sativa L.)

ΠΑΡΑΡΤΗΜΑ ΙΙ

ΟΜΑΔΕΣ ΣΙΤΗΡΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 2 ΠΑΡΑΓΡΑΦΟΣ 2

(Πίνακας των προς υποβολή στοιχείων)

1.2.3 // Χώρα: // // Έτος συγκομιδής: 1.2,3.4,7 // // // // // ΕΚΤΑΣΗ

// ΑΠΟΔΟΣΗ ΚΑΙ ΠΑΡΑΓΩΓΗ

1.2.3.4.5.6.7.8 // // Καλλιεργούμενη

έκταση

// Ημερομηνία

έρευνας // Απόδοση // Συγκομισθείσα

παραγωγή // Μέσο ποσοστό

υγρασίας // Ημερομηνία

έρευνας // // 1 000 ha // // 100 kg/ha // 1 000 τόνοι // % // // // // // // // // // ΣΥΝΟΛΟ ΣΙΤΗΡΩΝ

(εκτός από ρύζι) // // // // // // // 1. Μαλακό σιτάρι // // // // // // // 2. Σκληρό σιτάρι // // // // // // // 3. Σίκαλη // // // // // // // 4. Κριθάρι // // // // // // // 5. Βρώμη // // // // // // // 6. Σπόροι αραβοσίτου // // // // // // // 7. Σιτηρά μη προσδιοριζόμενα κατ' άλλο τρόπο // // // // // // // // // // // // // // 8. ΡΥΖΙ // // // // // // // // // // // // // // 8.1. Ρύζι με στρογγυλούς κόκκους // // // // // // // 8.2. Ρύζι με κόκκους μεσαίου μεγέθους // // // // // // // 8.3. Ρύζι με μακρούς κόκκους // // // // // // // // // // // // //

ΠΑΡΑΡΤΗΜΑ ΙΙΙ

ΠΕΡΙΦΕΡΕΙΑΚΑ ΕΠΙΠΕΔΑ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 6

1.2 // Κράτη μέλη

// Περιφερειακή ανάλυση

// // // Belgique - Belgie // Provinces/Provincies // Danmark // - // BR Deutschland // Bundeslaender // Ελλάδα // Υπηρεσίες περιφερειακής ανάπτυξης (1) // Espana // Comunidades autonomas // France // Regions de programme // Ireland // - // Italia // Regioni (2) // Luxembourg // - // Nederland // Provincies // Portugal // NUTS II (1) // United Kingdom // Standard regions // //

NUTS = Ονοματολογία στατιστικών εδαφικών μονάδων.

(1) Τα περιφερειακά στοιχεία υποβάλλονται το αργότερο τρία έτη μετά την έναρξη της ισχύος του παρόντος κανονισμού.

(2) Μέσα σε περίοδο δύο ετών μετά την έναρξη της ισχύος του παρόντος κανονισμού, οι ιταλικές περιφέρειες μπορούν να ανακαταταχθούν σύμφωνα με τη NUTS I.